ใครคือผู้คว้ารางวัล Women Leaders in AI ประจำปี 2021
ศุภลักษณ์ อัมพุช ประธานกรรมการบริหารเดอะมอลล์ กรุ๊ป คว้ารางวัล Women Leaders in AI ประจำปี 2021 ซึ่งถือเป็นผู้บริหารหญิงคนแรกและคนเดียวจากประเทศไทย และหนึ่งในสองคนจากภูมิภาคอาเซียนที่ได้รับเลือกร่วมกับสุดยอดผู้นำธุรกิจหญิงอีก 40 คน จาก 18 ประเทศทั่วโลก

โครงการ Women Leaders in AI เป็นของ ‘ไอบีเอ็ม’ จัดขึ้นทุกปีเพื่อเชิดชูเกียรติผู้นำสตรีทั่วโลกกว่า 40 คน จาก 18 ประเทศที่ใช้ AI ช่วยขับเคลื่อนธุรกิจ และผลักดันการใช้ AI ในโลกธุรกิจในอนาคต โดยการยกย่องดังกล่าวเป็นการเชิดชูคุณศุภลักษณ์ในฐานะผู้นำที่นำเดอะมอลล์ กรุ๊ป ในการใช้เทคโนโลยีเอไอของไอบีเอ็มเพื่อปรับปรุงประสิทธิภาพกระบวนการทางธุรกิจต่างๆ และสร้างประสบการณ์ช็อปปิ้งแบบเฉพาะบุคคล (personalized) ที่เหนือกว่าให้กับลูกค้าของเดอะมอลล์, ดิ เอ็มโพเรียม, ดิ เอ็มควอเทียร์, พารากอน ดีพาร์ทเม้นท์สโตร์ และบลูพอร์ต หัวหิน รีสอร์ท มอลล์

โดยเดอะมอลล์ กรุ๊ป เป็นกลุ่มธุรกิจรีเทลรายแรกของไทยที่นำเทคโนโลยี AI มาใช้ เพื่อทำความเข้าใจพฤติกรรมและเทรนด์ ที่กำลังเปลี่ยนแปลงไปของผู้บริโภค และรับข้อมูลเชิงลึกแบบเรียลไทม์จากฐานข้อมูลการจับจ่ายที่ครอบคลุม รวมถึง M Card (ที่มีลูกค้ามากกว่า 4 ล้านราย) และโปรแกรม SCB M VISA (ที่มีลูกค้ามากกว่า 600,000 ราย)

คุณศุภลักษณ์ อัมพุช ประธานกรรมการบริหาร บริษัท เดอะมอลล์ กรุ๊ป จำกัด กล่าวว่า เรากำลังอยู่ในจุดเปลี่ยนสำคัญของโลกค้าปลีกยุคใหม่ และเทคโนโลยีก็เป็นส่วนประกอบที่สำคัญที่สุดอย่างหลีกเลี่ยงไม่ได้ใน Winning Formula นี้ ซึ่งเดอะมอลล์ กรุ๊ป ต้องการเป็นจุดหมาย Retail-tainment Lifestore ที่มอบประสบการณ์การช็อปปิ้งแบบเฉพาะบุคคลที่ไร้ขีดจำกัดให้กับทุกคนในครอบครัว ในทุกที่ ทุกเวลา และวันนี้ AI ก็เป็นหนึ่งในกุญแจสำคัญที่ช่วยให้เราสามารถสร้างประสบการณ์การช็อปปิ้งแบบไร้รอยต่อให้กับลูกค้า ไม่ว่าลูกค้าจะมาเดินช็อปปิ้งในห้างฯ ช็อปปิ้งออนไลน์ที่บ้าน หรือผ่านสมาร์ทโฟนก็ตาม